CELEX: 62019TN0691
Language: sk
Date: 2019-10-08 00:00:00
Title: Vec T-691/19: Žaloba podaná 8. októbra 2019 – Hill & Smith Holdings a Hill & Smith Overseas/Komisia

23.12.2019   
            
            
               SK
            
            
               Úradný vestník Európskej únie
            
            
               C 432/61
            
         
      Žaloba podaná 8. októbra 2019 – Hill & Smith Holdings a Hill & Smith Overseas/Komisia
      (Vec T-691/19)
      (2019/C 432/73)
      Jazyk konania: angličtina
      
         Účastníci konania
      
      
         Žalobkyne: Hill & Smith Holdings plc (Solihull, Spojené kráľovstvo) a Hill & Smith Overseas Ltd (Solihull) (v zastúpení: J. Lesar, Solicitor, a K. Beal QC)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie žalovanej C(2019) 2526 final z 2. apríla 2019 o štátnej pomoci SA.44896, ktorú Spojené kráľovstvo poskytlo v súvislosti s oslobodením od dane z príjmov z financovania skupinových spoločností pre kontrolované zahraničné spoločnosti,
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyne uvádzajú desať žalobných dôvodov.
      
                  1.
               
               
                  Prvý žalobný dôvod je založený na tom, že Komisia nesprávne uplatnila článok 107 ods. 1 ZFEÚ a/alebo sa dopustila zjavne nesprávneho posúdenia alebo hodnotenia pri výbere referenčného rámca pre analýzu daňového režimu. Komisia mala za referenčný rámec považovať daňový režim právnických osôb Spojeného kráľovstva, a nie len režim kontrolovaných zahraničných spoločností (CFC).
               
            
                  2.
               
               
                  Druhý žalobný dôvod je založený na tom, že Komisia sa dopustila nesprávneho právneho posúdenia pri uplatnení článku 107 ods. 1 ZFEÚ a/alebo sa dopustila zjavne nesprávneho posúdenia alebo hodnotenia, keď nesprávne pristúpila k analýze režimu CFC. Komisia v odôvodneniach 124 až 126 napadnutého rozhodnutia nesprávne považovala ustanovenia kapitoly 9 časti 9A Taxation (International and Other Provisions) Act 2010 [zákon o daniach z roku 2010 (medzinárodné a iné ustanovenia)] za výnimku zo všeobecnej daňovej povinnosti uvedenej v kapitole 5 tohto zákona.
               
            
                  3.
               
               
                  Tretí žalobný dôvod je založený na tom, že Komisia sa dopustila nesprávneho právneho posúdenia pri uplatnení článku 107 ods. 1 ZFEÚ, keď v odôvodneniach 127 až 151 napadnutého rozhodnutia konštatovala, že kritérium selektívnosti bolo naplnené tým, že so skutkovo a právne podobnými situáciami v týchto spoločnostiach sa nakladalo rozdielne.
               
            
                  4.
               
               
                  Štvrtý žalobný dôvod je založený na tom, že „úplné“ oslobodenie podľa ods. 371IB Taxation (International and Other Provisions) Act 2010 je odôvodnené povahou a celkovou štruktúrou daňového systému.
               
            
                  5.
               
               
                  Piaty žalobný dôvod je založený na tom, že 75 % oslobodenie od dane podľa ods. 3711D Taxation (International and Other Provisions) Act 2010 je odôvodnené povahou a celkovou štruktúrou daňového systému.
               
            
                  6.
               
               
                  Šiesty žalobný dôvod je založený na tvrdení, že uloženie daňovej povinnosti CFC, ktoré spĺňajú podmienky pre oslobodenie od dane podľa kapitoly 9 ako schéma porušuje slobodu žalobkýň usadiť sa v rozpore s článkom 49 ZFEÚ.
               
            
                  7.
               
               
                  Siedmy žalobný dôvod je založený na tom, že došlo k zjavne nesprávnemu posúdeniu alebo hodnoteniu týkajúcemu sa 75 % oslobodenia a fixného pomeru.
               
            
                  8.
               
               
                  Ôsmy žalobný dôvod je založený na tom, že rozhodnutie Komisie nie je v súlade so všeobecnou zásadou práva Únie týkajúcou sa zákazu diskriminácie alebo rovnosti.
               
            
                  9.
               
               
                  Deviaty žalobný dôvod je založený na tom, že Komisia sa dopustila nesprávneho právneho posúdenia, keď analogicky uplatnila alebo sa bezdôvodne pridržiavala ustanovení smernice Rady (EÚ) 2016/1164 (1), ktorou sa stanovujú pravidlá proti praktikám vyhýbania sa daňovým povinnostiam, ktoré majú priamy vplyv na fungovanie vnútorného trhu, hoci sa táto smernica neuplatňovala ratione temporis.
               
            
                  10.
               
               
                  Desiaty žalobný dôvod je založený na tom, že Komisia sa dopustila nesprávneho právneho posúdenia pri uplatnení článku 107 ods. 1 ZFEÚ, keď v odôvodnení 176 napadnutého rozhodnutia konštatovala, že existuje skupina príjemcov (do ktorej patria žalobkyne) a že tieto (žalobkyne) prijali akúkoľvek pomoc, ktorú treba vymáhať podľa článku 2 bodu 1 napadnutého rozhodnutia.
               
            
         (1)  Smernica Rady (EÚ) 2016/1164 z 12. júla 2016, ktorou sa stanovujú pravidlá proti praktikám vyhýbania sa daňovým povinnostiam, ktoré majú priamy vplyv na fungovanie vnútorného trhu (Ú. v. EÚ L 193, 2016, s. 1).